CELEX: 32019D0120
Language: el
Date: 2019-01-24 00:00:00
Title: Εκτελεστική απόφαση (ΕΕ) 2019/120 της Επιτροπής, της 24ης Ιανουαρίου 2019, για την τροποποίηση της οδηγίας 2008/90/ΕΚ του Συμβουλίου όσον αφορά την παράταση της παρέκκλισης σχετικά με τους όρους εισαγωγής, από τρίτες χώρες, πολλαπλασιαστικού υλικού οπωροφόρων φυτών και οπωροφόρων δένδρων που προορίζονται για την παραγωγή φρούτων [κοινοποιηθείσα υπό τον αριθμό C(2019) 254]

28.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 24/27
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/120 ΤΗΣ ΕΠΙΤΡΟΠΗΣ
         της 24ης Ιανουαρίου 2019
         για την τροποποίηση της οδηγίας 2008/90/ΕΚ του Συμβουλίου όσον αφορά την παράταση της παρέκκλισης σχετικά με τους όρους εισαγωγής, από τρίτες χώρες, πολλαπλασιαστικού υλικού οπωροφόρων φυτών και οπωροφόρων δένδρων που προορίζονται για την παραγωγή φρούτων
         
            
               [κοινοποιηθείσα υπό τον αριθμό C(2019) 254]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2008/90/ΕΚ του Συμβουλίου, της 29ης Σεπτεμβρίου 2008, για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων (1), και ιδίως το άρθρο 12 παράγραφος 2 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Το άρθρο 12 παράγραφος 1 της οδηγίας 2008/90/ΕΚ απαιτεί από την Επιτροπή να αποφασίσει κατά πόσον το πολλαπλασιαστικό υλικό και τα οπωροφόρα δένδρα που έχουν παραχθεί σε τρίτη χώρα και παρέχουν τις ίδιες εγγυήσεις όσον αφορά τις υποχρεώσεις του προμηθευτή, την ταυτότητα, τα γνωρίσματα, τις φυτοϋγειονομικές πλευρές, το περιβάλλον καλλιέργειας, τη συσκευασία, τις λεπτομέρειες επιθεώρησης, τη σήμανση και τη σφράγιση, αντιστοιχούν ως προς όλα αυτά τα σημεία με το πολλαπλασιαστικό υλικό και τα οπωροφόρα δένδρα που παράγονται στην Ένωση και συμφωνούν με τις προδιαγραφές και τους όρους της εν λόγω οδηγίας. Το άρθρο 12 παράγραφος 2 της οδηγίας 2008/90/ΕΚ προβλέπει παρέκκλιση που επιτρέπει στα κράτη μέλη, μέχρι να ληφθεί μια τέτοια απόφαση, να εφαρμόζουν, κατά την εισαγωγή πολλαπλασιαστικού υλικού και οπωροφόρων δένδρων, όρους τουλάχιστον ισοδύναμους με εκείνους που ισχύουν για το πολλαπλασιαστικό υλικό των οπωροφόρων φυτών και των οπωροφόρων δένδρων που παράγονται στην Ένωση.
                  
               
                     (2)
                  
                  
                     Η παρέκκλιση αυτή χορηγήθηκε μέχρι τις 31 Δεκεμβρίου 2018. Τα κράτη μέλη μπορούν, συνεπώς, να εφαρμόζουν όρους ισοδύναμους με τις εκτελεστικές οδηγίες 2014/96/ΕΕ (2), 2014/97/ΕΕ (3) και 2014/98/ΕΕ (4) της Επιτροπής.
                  
               
                     (3)
                  
                  
                     Τα διαθέσιμα σήμερα στοιχεία όσον αφορά τους όρους που ισχύουν σε τρίτες χώρες εξακολουθούν να μην είναι επαρκή ώστε να είναι η Επιτροπή σε θέση, στην παρούσα φάση, να λάβει τέτοια απόφαση ως προς οποιαδήποτε τρίτη χώρα.
                  
               
                     (4)
                  
                  
                     Προκειμένου να αποφευχθεί η διατάραξη των εμπορικών ροών, τα κράτη μέλη θα πρέπει να συνεχίσουν να επωφελούνται από την παρέκκλιση αυτή.
                  
               
                     (5)
                  
                  
                     Από τις 14 Δεκεμβρίου 2019, θα εφαρμόζονται οι νέοι φυτοϋγειονομικοί κανόνες που προβλέπονται στον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου (5). Σύμφωνα με τους κανόνες αυτούς, οι επιβλαβείς οργανισμοί που περιλαμβάνονται επί του παρόντος στην εκτελεστική οδηγία 2014/98/ΕΕ, καθώς και οι υγειονομικές απαιτήσεις για πολλαπλασιαστικό υλικό θα εμπίπτουν στο πεδίο εφαρμογής του εν λόγω κανονισμού. Είναι, επομένως, σκόπιμο να υπάρξει επαρκές χρονικό διάστημα για την αξιολόγηση της συμμόρφωσης των τρίτων χωρών με τους νέους φυτοϋγειονομικούς κανόνες που καθορίζονται στον κανονισμό (ΕΕ) 2016/2031 και τη νομοθεσία εφαρμογής του.
                  
               
                     (6)
                  
                  
                     Η περίοδος εφαρμογής της παρέκκλισης που προβλέπεται στο άρθρο 12 παράγραφος 2 της οδηγίας 2008/90/ΕΚ θα πρέπει, επομένως, να παραταθεί έως τις 31 Δεκεμβρίου 2022.
                  
               
                     (7)
                  
                  
                     Επομένως, η οδηγία 2008/90/ΕΚ θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, τμήμα πολλαπλασιαστικού υλικού και φυτών οπωροφόρων γενών και ειδών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 12 παράγραφος 2 πρώτο εδάφιο της οδηγίας 2008/90/ΕΚ, η ημερομηνία «31 Δεκεμβρίου 2018» αντικαθίσταται από την ημερομηνία «31 Δεκεμβρίου 2022».
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 24 Ιανουαρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 267 της 8.10.2008, σ. 8.
         
            (2)  Εκτελεστική οδηγία 2014/96/ΕΕ της Επιτροπής, της 15ης Οκτωβρίου 2014, όσον αφορά τις απαιτήσεις σχετικά με την επισήμανση, τη σφράγιση και τη συσκευασία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, οι οποίες εμπίπτουν στο πεδίο εφαρμογής της οδηγίας 2008/90/ΕΚ του Συμβουλίου (ΕΕ L 298 της 16.10.2014, σ. 12).
         
            (3)  Εκτελεστική οδηγία 2014/97/ΕΕ της Επιτροπής, της 15ης Οκτωβρίου 2014, για την εφαρμογή της οδηγίας 2008/90/ΕΚ του Συμβουλίου όσον αφορά την εγγραφή των προμηθευτών σε μητρώο, την καταχώριση των ποικιλιών και τον κοινό κατάλογο ποικιλιών (ΕΕ L 298 της 16.10.2014, σ. 16).
         
            (4)  Εκτελεστική οδηγία 2014/98/ΕΕ της Επιτροπής, της 15ης Οκτωβρίου 2014, για την εφαρμογή της οδηγίας 2008/90/ΕΚ του Συμβουλίου όσον αφορά τις ειδικές απαιτήσεις για τα γένη και είδη οπωροφόρων δένδρων που αναφέρονται στο παράρτημα I, τις ειδικές απαιτήσεις που πρέπει να πληρούνται από τους προμηθευτές, καθώς και λεπτομερείς κανόνες για τις επίσημες επιθεωρήσεις (ΕΕ L 298 της 16.10.2014, σ. 22).
         
            (5)  Κανονισμός (EE) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (ΕΕ L 317 της 23.11.2016, σ. 4).